Édesipar

Hogyan csoportosítjuk az édesipari termékeket?

Az édesipari termékek 6 csoportot alkotnak:

· cukorkák,

· csokoládékészítmények,

· nugátok és nugátszerű termékek,

· marcipán és marcipánjellegű termékek

· édesipari lisztesáruk,

· fagylaltok.

Sorolja fel a cukorkák csoportjait!

· keménycukorkák
· puhacukorkák

· cukordrazsék

· karamellák

· zselécukorkák

· gumicukorkák

Miből készül a csokoládé?

A MÉ 1-3-73/241 előírásai szerint csokoládé (étcsokoládé):” kakaómag-bélből, kakaómasszából, kakaóporból vagy zsírszegény kakaóporból és szacharózból kakaóvaj hozzáadásával vagy, anélkül előállított termék, amely a csokoládédarára, a Gianduja mogyorós csokoládéra és a csokoládé mártómasszára vonatkozó előírások betartásával legalább 35% összes kakaó szárazanyagot, legalább 14% zsírmentes kakaó szárazanyagot és legalább 18% kakaóvajat tartalmaz.”
Összetétel alapján milyen csokoládé fajtákat forgalmaznak?

· édesítetlen vagy főzőcsokoládé,
· háztartási csokoládé,

· mártómassza vagy couvetur,

· étcsokoládé,

· csokoládédara vagy csokoládépehely,

· Gianduja mogyorós csokoládé,

· tejcsokoládé,

· nagy tejtartalmú csokoládé,

· Gionduja mogyorós tejcsokoládé,

· fehér csokoládé,

· levegőcsokoládé,

· töltött csokoládé,

· diabetikus csokoládé.

Mit nevezünk nugátnak és nugátszerű termékeknek?

   A nugátok és a nugátszerű termékek olyan diszperz rendszerek, amelyekben folyadékfázis keményített növényi zsiradék, illetve kakaóvaj; a diszpergált részecske pedig pörkölt olajos mag, szacharóz, tejkészítmény stb.
   A nemes nugát az édesipar értékes terméke. Pörkölt nemes olajos magból (mandula, mogyoró), kakaóvajból, cukorból és kakaómasszából készül. Készítése majdnem megegyezik a csokoládéval, csak a formázás marad el. A kész nugátmasszát keretekbe simítják és dermesztik. A megszilárdult nugátlapok alsó és felső részét csokoládéval vonják be, majd szeletekre vagy kocka alakúra vágják. Még több kakaóvajat tartalmaznak a krém állagú nemes nugátok (pl. Nutella).

   A nugátszerű termékek olcsóbb olajos magvakat (földimogyoró, napraforgómag, szója) és kakaóvaj helyett keményített növényi zsiradékot használnak. Bevonó-anyaguk nem csokoládé, hanem kakaópor tartalmú „zsírmassza”. A nugátszerű termékekből elsősorban olcsó szeletáruk készülnek (pl. Sport szelet).

Mi a marcipán és milyen marcipán típusokat ismer?

   A marcipán keményítőszörpöt is tartalmazó tömény cukoroldatnak és hámozott mandula-őrleménynek finomra hengerelt, egynemű terméke. Minél több mandulát tartalmaz a cukor rovására, annál értékesebb a termék. A mandula és a cukor aránya alapján a következő marcipánokat különböztetjük meg:
· félszeres marcipán (1 rész mandula – ½ rész cukor)

· egyszeres marcipán (1 rész mandula - 1 rész cukor)

· másfélszeres marcipán (1 rész mandula - 1.5 rész cukor)

· kétszeres marcipán (1 rész mandula – 2 rész cukor)

· háromszoros marcipán (1 rész mandula – 3 rész cukor)

Néha járulékos anyagot is felhasználnak a készítéséhez (pl. cukrozott narancshéj).

Milyen édesipari lisztesárukat ismer?

A felhasznált anyagok és a készítés módja szerint a következő csoportokat különböztetjük meg:
· kekszek,

· ostyák,

· piskóták,

· mézesek,

· teasütemények.

Miből készülnek a mézesek?

   A mézesek a legrégibb hagyományokra épülő édesipari készítmények. Készítésükhöz ún. báboslisztet (BF) használnak, amelyhez mézet, cukrot, keményítőszörpöt, invertcukrot, zamatosító- és lazítóanyagokat adnak. A lazításra sütőport használnak. Járulékos anyagaik igen változatosak: szegfűszeg, ánizs, fahéj, szerecsendió, cukrozott gyümölcs, narancshéj stb.
Mit nevezünk fagylaltnak?

   Tágabb értelemben fagylaltnak nevezzük mindazokat a készítményeket, amelyeket fagyasztással dermesztenek. Szűkebb értelemben a fagylalt léfagylaltból, félkész vagy kész fagylaltkeverékből, fagylaltporból, fagylaltsűrítményből, speciális fagyasztó technológiával előállított termék, valamint egyéb fagylalt jellegű készítmény (jégkrém, parfé stb.). Ha a termék nem felel meg ennek az előírásnak csak fantázianéven hozható forgalomba. Állomány alapján megkülönböztetjük a keményfagylaltokat (jégkrémek, jégrudak, parfék) és a fagylaltokat.
A kész fagylaltot milyen hőmérsékleten és mennyi ideig lehet tárolni?

-8 és -14C között, 72 órán keresztül.
Mi a különbség a tej- és a gyümölcsfagylalt között?

   A tejfagylaltok tejből, tejporból, tejzsírból, cukorból mint alapanyagokból és zamatosító- esetleg dúsító anyagokból, vagy fagylaltpasztából előállított léfagylaltból, fagylaltkeverékből, konzerv fagylaltból illetve fagylaltporból készült.
   A gyümölcsfagylalt friss vagy gyorsfagyasztott gyümölcsből, gyümölcskészítményekből, cukorból és vízből, illetve gyümölcs fagylaltkonzervből, gyümölcs fagylaltsűrítményből, gyümölcs fagylaltpasztából vagy gyümölcs-fagylaltporból és vízből készül. Tojássárgáját nem tartalmazhat. A tejes gyümölcs- és tejes citrusfagylalt készítéséhez tejet, tejport, joghurtport, fagylaltport, esetleg tejszínt is használnak.
Mit nevezünk parfénak? Mit tud róluk?

   A parfé habbá vert natúr, esetleg színezett, pasztőrözött tejszínből és fagylaltból egyneműsítéssel vagy rétegzéssel készített, formába töltött és fagyasztott termék. Tortát is készíthetnek belőle. A jardinette készítésénél olyan formátummá fagyasztják, amilyen ízű a parfé.
Miből készülnek a keménycukorkák?
   Tömény cukoroldatból és keményítőszörpből készített üvegszerű, amorf termékek, amelyet ízesítő- és színezőanyaggal dolgoznak össze. Felületük ballírozott vagy ballírozatlan. A ballírozás során a cukorkák felületén vékony szacharóz réteget alakítanak ki, hogy a szemek összeragadását megakadályozzák.
   Három változata ismert: töltött-, töltetlen- és selyemcukorka.

Miből készülnek a puhacukorkák?

Más néven fondanáru fondanból, keményítő vagy invertszörpből, ízesítő- és járulékos anyagokból és esetleg bevonó anyagból készülő puha, omlós termék. Pl.: szaloncukor

Mi jellemzi a cukordrazsékat?

Korpuszból és külső bevonó-rétegből álló termékek.

Mi jellemző a karamellákra?

Cukoroldatból, keményítőszörpből, zsiradékból és tejporból készített cukorkák.

Az állomány képessége alapján megkülönböztetünk:

· puha karamellát (20C-on képlékeny)

· Toffee terméket (20C-on nyújtható)

· kemény karamellát (20C-on rideg)

Miből készülnek a zselécukorkák?

Cukoroldatból, keményítőszörpből és zselírozó anyagokból készülő rugalmas állományú termékek (kolloid gélek). Felületük lehet panírozott vagy csokoládéba mártott.

Miből készülnek a gumicukorkák?

Cukoroldatból, keményítőszörpből és gumiarábikumból gyártott nyúlós, rugalmas termékek.

Formázási technológia szerint milyen csokoládéalakzatokat különböztetünk meg?

· táblás, tömör csokoládéalakzatot,
· hüvelyes- és üreges (figurális) csokoládéalakzatot,

· töltött csokoládéalakzatot,

· mártott vagy áthúzott csokoládéalakzatot.

Mik lehetnek a csokoládé dúsító anyagai?

Pl.: olajos magvak, kávé,,tej, tejtermék

Mik lehetnek a csokoládé adalék- és járulékos anyagai?

Adalékok: szacharóz, tejsűrítmény, vanillin
Járulékos anyagok: lecitin, mono- és digliceridek

Írja le a csokoládégyártás folyamatát!

· homogenizálás,

· rövid érlelés,

· konsolás,

· formázás,

· rázás (levegő kirázása),

· hűtés,

· csomagolás.

Miből készülnek a kekszek?

A kekszek lisztből és cukorból vízzel vagy tejjel, több-kevesebb zsiradékkal, zamatosító- és járulékos anyagokkal készített termékek, amelyeket sütőporral lazítottak.

Milyen kekszeket különböztetünk meg?

A zsiradék alapján 3 típust különböztetünk meg:

· háztartási (5-8% zsiradék)

· félzsíros (8,1-17%)

· zsíros keksz (több mint 11%)

A készítés módja szerint milyen kekszeket különböztetünk meg?

· mártott

· félig mártott

·  részben mártott

· mártott és illesztett

·  töltött kekszek

Az ízesítés alapján milyen kekszekről beszélhetünk?

· sós

· édes

· sajtos

· fűszeres

Miből készülnek az ostyák?

Az ostyák sok vizet vagy tejet, több-kevesebb zsiradékot és lazítóanyagot tartalmazó folyékony tésztából készülő édesipari lisztesáruk.

Miből készülnek a piskóták?

A piskóták lisztből, tojásból és cukorból tojáshabos lazítással készülő termékek, amelyeket kakaóporral vagy vanillinnel zamatosítanak.
Mi jellemző a teasüteményekre?

Jellegükben leginkább az omlós kekszekhez hasonlítanak, csak több járulékos anyaggal és tetszetősebb kivitelben készülnek.

Fajtái:

· omlós  ( kevert, gyúrt ( linzerek ( csokoládés perec

· leveles

· élesztős

· felvert( Pilóta keksz

Hogyan csoportosíthatjuk a fagylaltokat állomány alapján?

· keményfagylalt

· lágyfagylalt.

A kész fagylaltokat összetétel illetve a felhasznált alapanyagok alapján hogyan csoportosíthatjuk?

· tejfagylalt,

· tejes fagylalt,

· gyümölcsfagylalt,

· tejes gyümölcsfagylalt,

· vizes fagylalt (Sörbet), 

·  fermentált tejterméket tartalmazó fagylalt (pl.: joghurt, túró)

· alkoholtartalmú fagylalt,

· tojást tartalmazó fagylalt.

Mit értünk jégkrém és jégrúd alatt?

A jégkrém és jégrúd pasztőrözéssel, rendszerint homogénezéssel, szükség szerint érleléssel és hűtött állapotban végzett habosítással, ezt követő fagyasztással készült, esetleg díszített és/vagy kiegészítő anyagokkal ellátott, csomagolt termék, amelyet kemény, fagyasztott állapotban tárolnak, szállítanak, árusítanak és fogyasztanak.

